b'\n_START_ARTICLE_\nRepatriacija\n_START_SECTION_\nLietuva\n_START_PARAGRAPH_\nPagal Lietuvos ir Rusijos 1920 m. liepos 12 d. taikos sutart\xc4\xaf i\xc5\xa1 Rusijos daug karo pab\xc4\x97g\xc4\x97li\xc5\xb3 lietuvi\xc5\xb3 gr\xc4\xaf\xc5\xbeo \xc4\xaf t\xc4\x97vyn\xc4\x99; 1941 m. dalis Lietuvos vokie\xc4\x8di\xc5\xb3 repatrijavo \xc4\xaf Vokietij\xc4\x85, o Klaip\xc4\x97dos ir Suvalk\xc5\xb3 kra\xc5\xa1t\xc5\xb3 lietuvi\xc5\xb3 \xe2\x80\x93 \xc4\xaf Lietuv\xc4\x85._NEWLINE_Kitaip nei tarptautiniu mastu pripa\xc5\xbeinta repatriacijos s\xc4\x85voka suprantama \xc4\xafstatyme \xe2\x80\x9eD\xc4\x97l Lietuvos Respublikos pilietyb\xc4\x97s \xc4\xafstatymo \xc4\xafgyvendinimo tvarkos\xe2\x80\x9c. \xc5\xa0iame \xc4\xafstatyme nustatyta, jog \xe2\x80\x9erepatrijavimu yra laikomas i\xc5\xa1vykimas \xc4\xaf etnin\xc4\x99 t\xc4\x97vyn\xc4\x99 arba apsigyvenimas etnin\xc4\x97je t\xc4\x97vyn\xc4\x97je\xe2\x80\x9c (1 str. 3 d.). Tokia s\xc4\x85vokos repatrijavimas samprata, kokia yra pateikta \xc4\xafstatyme, yra teisi\xc5\xa1kai labai abejotina.\n_START_SECTION_\nRytpr\xc5\xabsi\xc5\xb3 vokie\xc4\x8di\xc5\xb3 repatriacija\n_START_PARAGRAPH_\nKaip vien\xc4\x85 i\xc5\xa1 repatriacijos pavyzd\xc5\xbei\xc5\xb3 galima pateikti 1947\xe2\x80\x931949 m. vokie\xc4\x8di\xc5\xb3 repatriacij\xc4\x85 i\xc5\xa1 Kaliningrado srities. Taryb\xc5\xb3 S\xc4\x85jungai u\xc5\xbe\xc4\x97mus Kaliningrad\xc4\x85 i\xc5\xa1 ten buvo i\xc5\xa1keldinti visi etniniai gyventojai, MGB ir milicijos organai prad\xc4\x97jo j\xc5\xb3 dairytis kaimynin\xc4\x97se teritorijose. 1951 m. gegu\xc5\xbe\xc4\x97s 10\xe2\x80\x9311 d. \xc4\xafvykdyta vadinam\xc5\xb3j\xc5\xb3 Kaliningrado vokie\xc4\x8di\xc5\xb3 deportacija i\xc5\xa1 Lietuvos. \xc4\xae VDR i\xc5\xa1 Lietuvos i\xc5\xa1vyko 3415, o i\xc5\xa1 kit\xc5\xb3 respublik\xc5\xb3 \xe2\x80\x93275 asmenys, gim\xc4\x99 Ryt\xc5\xb3 Pr\xc5\xabsijoje. Etnini\xc5\xb3 Ryt\xc5\xb3 Pr\xc5\xabsijos gyventoj\xc5\xb3 i\xc5\xa1keldinimo i\xc5\xa1 Kenigsbergo / Kaliningrado esminis rezultatas yra tai, kad Ryt\xc5\xb3 Pr\xc5\xabsija liko tik istorijos faktas.\n_START_SECTION_\n1949 m. \xc5\xbdenevos konvencija\n_START_PARAGRAPH_\n1949 m. rugpj\xc5\xab\xc4\x8dio 12 d. \xc5\xbdenevos konvencijos II skyriuje \xe2\x80\x9eKaro belaisvi\xc5\xb3 paleidimas ir repatriacija pasibaigus karo veiksmams\xe2\x80\x9c yra du straipsniai (118 ir 119), skirti repatriacijos reikalams. Konvencija Lietuvos Respublikos at\xc5\xbevilgiu \xc4\xafsigaliojo 1997 m. baland\xc5\xbeio 3 d.\n_START_SECTION_\n119 straipsnis (Proced\xc5\xabros detal\xc4\x97s)\n_START_PARAGRAPH_\nRepatriacija turi vykti analogi\xc5\xa1komis, i\xc5\xa1d\xc4\x97stytomis \xc5\xa1ios Konvencijos 46\xe2\x80\x9348 straipsniuose (imtinai), s\xc4\x85lygomis d\xc4\x97l karo belaisvi\xc5\xb3 perdavimo, atsi\xc5\xbevelgiant \xc4\xaf 118 straipsnio ir tolesni\xc5\xb3 pastraip\xc5\xb3 nuostatas._NEWLINE_Repatrijuojant konfiskuoti, remiantis 18 straipsniu, i\xc5\xa1 karo belaisvi\xc5\xb3 vertingi daiktai ir bet kokia u\xc5\xbesienio valiuta, nepakeista \xc4\xaf laikan\xc4\x8dios belaisvius valstyb\xc4\x97s valiut\xc4\x85, jiems gr\xc4\x85\xc5\xbeinami. D\xc4\x97l koki\xc5\xb3 nors prie\xc5\xbeas\xc4\x8di\xc5\xb3 negr\xc4\x85\xc5\xbeinti karo belaisviams repatrijuojant atimti vertingi daiktai ir u\xc5\xbesienio valiuta nusiun\xc4\x8diami \xc4\xaf Karo belaisvi\xc5\xb3 informacijos biur\xc4\x85, \xc4\xafsteigt\xc4\x85 remiantis 122 straipsniu. Karo belaisviams leid\xc5\xbeiama pasiimti asmeninius daiktus ir bet kuri\xc4\x85 jiems si\xc5\xb3st\xc4\x85 korespondencij\xc4\x85 bei siuntinius. \xc5\xa0io baga\xc5\xbeo svoris, atsi\xc5\xbevelgiant \xc4\xaf repatriacijos s\xc4\x85lygas, gali b\xc5\xabti ribojamas tiek, kiek \xc4\xafprastai gali pane\xc5\xa1ti kiekvienas belaisvis. Bet kuriuo atveju kiekvienam belaisviui leid\xc5\xbeiama pasiimti ne ma\xc5\xbeiau kaip 25 kilogramus._NEWLINE_Kiti repatrijuojamo belaisvio asmeniniai daiktai paliekami saugoti laikan\xc4\x8diai belaisvius valstybei, ir ji turi persi\xc5\xb3sti juos savininkams, kai tik su valstybe, kuriai belaisvis priklauso, bus susitarta d\xc4\x97l gabenimo s\xc4\x85lyg\xc5\xb3 ir su tuo susijusi\xc5\xb3 i\xc5\xa1laid\xc5\xb3 apmok\xc4\x97jimo._NEWLINE_Karo belaisviai, kuri\xc5\xb3 laukia baud\xc5\xbeiamasis procesas u\xc5\xbe teistinus nusikaltimus, gali b\xc5\xabti sulaikyti iki tokio teismo proceso pabaigos ir, jei b\xc5\xabtina, iki bus atlikta bausm\xc4\x97. Tai taikoma ir nuteistiems u\xc5\xbe teistin\xc4\x85 nusikaltim\xc4\x85 karo belaisviams. Konflikto \xc5\xa1alys turi prane\xc5\xa1ti viena kitai vis\xc5\xb3 sulaikyt\xc5\xb3 iki teismo ar bausm\xc4\x97s atlikimo pabaigos karo belaisvi\xc5\xb3 pavardes. Konflikto \xc5\xa1ali\xc5\xb3 tarpusavio susitarimu sudaromos komisijos i\xc5\xa1bla\xc5\xa1kytiems karo belaisviams ie\xc5\xa1koti ir kuo skubesnei j\xc5\xb3 repatriacijai u\xc5\xbetikrinti.'